Afrikaans is skerp! Elkeen sterf volgens sy beroep…Afrikaans bly darem maar skerp! Fanus Rautenbach sê: ons moet almal eendag sterwe, maar elkeen sterf volgens sy beroep: Reisigers gaan heen. Jagters gaan bokveld toe. Parlementslede op die groen kussings gaan sag heen. Die melkman en die posman kom om. Kokke steek lepel in die dak. Die horlosiemaker se tyd het aangebreek. Die valskermspringer ontval ons. Die tuinier is van die gras af gemaak. Die melkboer het die emmer geskop. Die dominee het die tydelike met die ewige verwissel. Die ouderling is ontslape. Die koerantman is direk hemel toe. Die skeidsregter het sy laaste asem uitgeblaas. Die dokter se hart het gaan staan. Die elektrisiën se liggie is gedoof. Die koster het die doodsklok hoor lui. Die kleremaker se draad is geknip. Die Springbokrugby-afrigter kom tot rus. Die Bibliotekaris se laaste hoofstuk het aangebreek… *’n Leser het hierdie stuk aan Maroela Media gestuur vir publikasie. Ons is nie seker waar dit oorspronklik gepubliseer is nie. -Red